زھیر ءِ گدار “دنزاں اوستے بال اتہ”
ندکار: جمیل مھراب
بلوچی لبزانک ءَ ردانک چہ شائری ءَ باز رند دیم ءَ اتکگ بلے آئی ءِ لوٹ ءُ ارزشت روچ پہ روچ ودان انت ھمے واستا مرچاں بازیں نبشتکاراں ردانک ءِ راہ گیچین کتگ ھمے ناماں چہ یکے ازگر زھیر انت کہ آئی ءِ سے آزمانکی وانگی “گونچان”، “ھور ءِ برپیں ترمپ” ءُ “رنگ ماھکان ءَ دو جمری پٹہ” ءَ رند اولی گدار “دنزاں اوستے بال اتہ” ھم نبشتہ کتگ۔
آئی ءِ گدار یک پدمنتگیں چاگردے ءِ اکس انت ھما چاگرد کہ مئے نگاھاں گوستگ یاکہ ما اود ءَ زندگی کنگ ءَ ایں ھمے واستا وانوک ءَ کسہ دوست بیت کہ آ،وتارا ھمے چاگرد ءِ تہ ءَ گمان کنت۔
زھیر ءِ کر ءَ کسہ ساچی ءِ بودشت ما آئی ءِ آزمانکاں پیسر ءَ ھم دیستگ ھمے ھنرمندی آئی ءِ گدار ءِ تہ ءَ ھم سھرا انت۔
کسہ بالاچ ءُ ماھین ءِ پرمھری ءَ بندات بیت آیانی سیر ءَ ھشت سال انت کہ آیاں چک نہ بیت
بالاچ، چک ءِ نہ بیگ ءَ چہ ماھین ءَ دلپروش نہ بیت بلے بالاچ ءِ کارست نگاری جوان نہ انت برے آئی ءِ ھبراں انچو گمان بیت کہ آ ناوانندگے پد ءَ جاگہے آئی ءِ ھبراں چہ زانندگی گندگ کیت لھتے جاہ ءَ آئی ءِ سوچ ءِ تہ ءَ پدمنتگی رنگ سھرا ءُ لھتے جاہ ءَ آئی ءِ لیکہ دیمروھی انت۔
گدار ءِ تہ ءَ سسپنس ھمے وھد ءَ کیت کہ شمساتون، بالاچ ءِ مات ءَ رد دنت ءُ کھبگیں سارہ ءَ بالاچ ءَ پہ دومی جن ءِ گرگ ءَ رازیگ کنت۔
ھمد ءَ چہ یک کہولے ءِ جیڑہ گیش بنت ءُ کسہ وانوک ءِ دل ءَ ایر نندان بیت۔
بلے لھتے نزوری ھم گدار ءِ تہ ءَ گندگ کیت کہ بالاچ ءِ برات دیدار ھما وھد ءَ سارہ ءُ بالاچ ءِ سانگ ءِ ھبرءَ سرپد بیت کہ پتے مریت ءُ پرساں کیت آئی ءِ لوگ جتا انت بلے اینچو دور نہ انت کہ آ برات ءِ سیر ءَ سرپد مہ بیت
بلے نبشتکار ءَ دیدار دیم ءَ آرگی نہ بیتگ گڑا آ چہ لوگ ءِ جیڑھاں دور داشتگ۔
بلے نوں کہ سہی انت گڑا آ لوٹ ایت کہ بالاچ ءَ چہ گپچلاں بہ کشیت بلے دیدار ءِ (کارست) پد ءَ چیر تریت ۔
سارہ ءِ گرگ ءَ رند ماھین بالاچ ءِ لوگ ءَ نہ نندیت وتی پت ءُ مات ءِ گس ءَ روت ھمود ءَ گد پر جنگ ءَ بندات کنت پد ءَ آئی ءَ ھمدان کہ پہ یک دیمروھی چاگردے ءَ جھد ءَ انت آئی ءَ سکین دنت کہ یک گد دوچی سنٹرے پچ بہ کنت تاکہ زالبول مشین پلی دگہ دوچ در بہ بر انت
گدار ءِ تہ ءَ نبشتکار ءَ بازیں جیڑہ دیم ءَ آورتگ انت انچو کہ نودگیر ماھین ءِ بچک بیت لوگ ءِ مردمانی ھیال نہ دارگ ءِ سوب ءَ بچک گوں آئی ءَ بدکاری کن انت۔
ھمدان کہ یک دیمروھی چاگردے ءِ جھد ءَ انت بے گواہ کنگ بیت
گدار ءِ تہ ءَ بازیں سرھال ھوار گیجگ رد نہ انت بلے ھمے سرھالانی سر ءَ شریں ازمکاری بہ بیت ءُ واکہانی تہ ءَ امکانات آرگ بہ بیت ھرچ کارستے کہ گدار ءِ تہ ءَ آرگ بیت آئی ءِ کارست نگاری شر بہ بیت گدار ءِ تہ ءَ باز جاہ ءَ کارست سازی ءُ مکالمہ نگاری نزور انت باز جاہ ءَ کارستانی ھبرانی تب ھم یکے دومیگ ءَ چہ نزیک انت لھتے جاہ ءَ گدار نبشتانکے ءِ رنگ ءَ دیم ءَ روت۔
گدار ءِ تہ ءَ ندارگ کشی بد نہ انت بلے لھتے جاہ ءَ ندارگ سازی کسہ ءِ پلاٹ ءَ گوں ھم دپ نہ انت۔
ازگر زھیر ءِ درشانداب سک واناک انت، وانوک پہ وانگ ءِ ارزانی گمان کنت بلے ما آئی ءِ درشانداب ءِ تہ ءَ چوشیں چاڑے نہ گندیں کہ آ وانوک ءِ دل ءَ ایر بہ کپیت۔